### NN 17/2015 (13.2.2015.), Odluka o usvajanju "Programa sufinanciranja troškova sudjelovanja na sajmovima CeBIT HANNOVER 2015 i INTEROP LAS VEGAS 2015" Hrvatske agencije za malo gospodarstvo, inovacije i investicije

VLADA REPUBLIKE HRVATSKE

330

Na temelju članka 31. stavka 2. Zakona o Vladi Republike Hrvatske (»Narodne novine«, br. 150/2011 i 119/2014) i članka 9. stavka 1. Zakona o poticanju razvoja malog gospodarstva (»Narodne novine«, br. 29/2002, 63/2007, 53/2012 i 56/2013), Vlada Republike Hrvatske je na sjednici održanoj 11. veljače 2015. godine donijela

ODLUKU

O USVAJANJU »PROGRAMA SUFINANCIRANJA TROŠKOVA SUDJELOVANJA NA SAJMOVIMA CeBIT HANNOVER 2015 I INTEROP LAS VEGAS 2015« HRVATSKE AGENCIJE ZA MALO GOSPODARSTVO, INOVACIJE I INVESTICIJE

I.

Usvaja se »Program sufinanciranja troškova sudjelovanja na sajmovima CeBIT HANNOVER 2015 i INTEROP LAS VEGAS 2015« Hrvatske agencije za malo gospodarstvo, inovacije i investicije.

Program iz stavka 1. ove točke sastavni je dio ove Odluke.

II.

Sve aktivnosti oko organizacije Programa iz točke I. stavka 1. ove Odluke provodit će se zajednički od strane Ministarstva poduzetništva i obrta i Hrvatske agencije za malo gospodarstvo, inovacije i investicije.

III.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/15-04/51

Urbroj: 50301-05/18-15-2

Zagreb, 11. veljače 2015.

Predsjednik

Zoran Milanović, v. r.

PROGRAM SUFINANCIRANJA TROŠKOVA SUDJELOVANJA NA SAJMOVIMA CeBIT HANNOVER 2015 i INTEROP LAS VEGAS 2015

1. Opće odredbe

Hrvatska agencija za malo gospodarstvo, inovacije i investicije (u daljnjem tekstu: HAMAG-BICRO) u svrhu poticanja internacionalizacije subjekata malog gospodarstva dodjeljuje potporu kojom se sufinanciraju troškovi sudjelovanja na međunarodnim sajmovima CeBIT HANNOVER 2015 i INTEROP LAS VEGAS 2015.

2. Korisnici potpore

Korisnici moraju zadovoljavati sljedeće uvjete:

Opći uvjeti

• Imaju sjedište na području Republike Hrvatske,

• registrirani su i obavljaju djelatnost računalnog programiranja, savjetovanja i djelatnosti povezane s njima (NKD 62) i/ili telekomunikacija (NKD 61),

• ispunjavaju uvjete iz Zakona o poticanju razvoja malog gospodarstva (NN 29/02, 63/07, 53/12 i 56/13) i Preporuke Europske komisije 2003/361/EC,

• registrirani su unutar perioda od 5 godina od datuma održavanja sajma (odnosno 16. ožujka 2015. za CeBIT HANNOVER 2015. i 27. travnja 2015. za INTEROP LAS VEGAS 2015)

• podnositelju zahtjeva ili pojedinačnim vlasnicima podnositelja zahtjeva nije izrečena pravomoćna osuđujuća presuda za jedno ili više sljedećih kaznenih djela: udruživanje za počinjenje kaznenih djela, primanje mita u gospodarskom poslovanju, davanje mita u gospodarskom poslovanju, zlouporaba položaja i ovlasti, zlouporaba obavljanja dužnosti državne vlasti, protuzakonito posredovanje, primanje mita, davanje mita, prijevara, računalna prijevara, prijevara u gospodarskom poslovanju i prikrivanje protuzakonito dobivenog novca,

Državne potpore

• nisu tijekom razdoblja od tri fiskalne godine (uključujući tekuću godinu) primili potpore male vrijednosti u iznosu većem od 200.000,00 EUR, odnosno u iznosu većem od 100.000,00 EUR u slučaju poduzetnika koji obavlja djelatnost cestovnog prijevozu (u skladu s propisima o potporama male vrijednosti – Uredba Komisije (EU) br. 1407/2013),

• imaju u cijelosti opravdane i namjenski iskorištene dodijeljene potpore male vrijednosti, ukoliko su iste dobili,

• pojedinačni vlasnici i vlasnički i upravljački povezane osobe Korisnika imaju u cijelosti opravdane i namjenski iskorištene dodijeljene potpore male vrijednosti, ukoliko su iste dobili,

Financijski uvjeti

• imaju podmirene obveze prema državi,

• pojedinačni vlasnici i vlasnički i upravljački povezane osobe Korisnika imaju podmirene obveze prema državi,

• nisu u postupku predstečajne nagodbe, stečaja ili likvidacije,

• nad čijim pojedinačnim vlasnicima nisu u postupku predstečajne nagodbe, stečaja ili likvidacije i

• čiji žiroračun nije neprekidno blokiran dulje od 30 dana u posljednjih 6 mjeseci.

Navedeno se dokazuje Skupnom izjavom koju daju osobe koje su po zakonu ovlaštene za zastupanje podnositelja zahtjeva.

Neće se uzeti u razmatranje zahtjevi za dodjeljivanjem potpore koji su nepotpuni i/ili nepravovremeno poslani.

3. Namjena potpore i prihvatljivi troškovi

Bespovratna potpora dodjeljuje se u svrhu poticanja internacionalizacije subjekata malog gospodarstva sufinanciranjem prihvatljivih troškova sudjelovanja na međunarodnim sajmovima CeBIT HANNOVER 2015 i INTEROP LAS VEGAS 2015.

Prihvatljivi troškovi sudjelovanja na navedenim sajmovima uključuju sljedeće kategorije:

• Prijevoz djelatnika

• Smještaj za vrijeme sudjelovanja na sajmu

• Promidžbeni materijal isključivo vezan uz nastup na sajmu

• Dnevnice za sudionike sajmova

Trošak izložbenog prostora na navedenim sajmovima u potpunosti snosi HAMAG-BICRO.

4. Iznosi potpore

Najviši iznos potpore odobrene Korisniku prema ovom Programu je 30.000,00 kn.

Javnim pozivom utvrđuju se najviše dozvoljeni iznos po pojedinim kategorijama prihvatljivih troškova.

Intenzitet potpore označava udio sredstava s kojim davatelj potpore sudjeluje u financiranju prihvatljivih troškova Korisnika prema ovom Programu. Intenzitet potpore ne može prijeći 70% ukupno prihvatljivih troškova definiranih javnim pozivom i ovim Programom.

5. Postupak odobravanja potpore

Zahtjev za odobravanje potpore podnosi i potpisuje subjekt malog gospodarstva na propisanom obrascu uz priloženu prateću dokumentaciju sukladno javnom pozivu.

U slučaju nepotpune dokumentacije i/ili postojanja nedostataka u zahtjevu za dodjeljivanjem potpore i/ili obveznim prilozima zahtjevu, kao i ne udovoljavanju uvjetima Programa, HAMAG-BICRO šalje obavijest podnositelju zahtjeva s obrazloženjem da nije zadovoljio administrativnu provjeru.

Subjekti malog gospodarstva koji su zaprimili obavijest da nisu zadovoljili administrativnu provjeru zbog dostavljanja nepotpune dokumentacije mogu se ponovno prijaviti.

Prilikom obrade zahtjeva uzet će se u obzir sljedeći kriteriji:

• osvojene nagrade na natjecanjima i konferencijama za start-up tvrtke,

• reference projektnog tima,

• stupanj dovršenosti proizvoda koji se predstavlja na sajmu,

• ostvareni prihodi od komercijalizacije proizvoda koji se predstavlja na sajmovima iz ovog Programa,

• ostvareni prihodi od komercijalizacije drugih ICT proizvoda i

• ostvareni kontakti s potencijalnim partnerima s kojima namjeravaju ostvariti suradnju prilikom nastupa na sajmu.

6. Pravo na potporu

HAMAG-BICRO nema obvezu odobriti bespovratnu potporu po podnesenom zahtjevu.

7. Uvjeti i način korištenja potpore

Bespovratna potpora koja se dodjeljuje u okviru ovog Programa isplaćuje se na poslovni račun Korisnika, a za isplaćena sredstva mora se sukladno ugovoru dostaviti dokaz o namjenskom trošenju sredstava.

Korisnik mora prilikom dostave dokaza o namjenskom trošenju sredstava priložiti i izvještaj o rezultatima ostvarenim sudjelovanjem na sajmovima.

Sredstva iz potpore ne mogu se isplatiti na blokirani žiro-račun.

8. Ostali uvjeti

Ostali uvjeti odobravanja potpore u okviru ovog Programa propisuju se Javnim pozivom.

Javni pozivi bit će zasebno raspisani za CeBIT HANNOVER 2015 i INTEROP LAS VEGAS 2015.

9. Rok važenja Programa

Program važi do 31. 12. 2015. godine s mogućnošću produljenja.

Predsjednik Upravnog odbora

Dražen Pros, v. r.